Растящото недоволство срещу френската окупация и високите данъци избухват в антифренско въстание през 1282 г. (Сицилианска вечерня), което постига успех, след като бароните на острова получават подкрепа от арагонския крал Педро III, който е сключил брак с Констанс, дъщерята на Манфред. Именно поради тази причина сицилианските барони на практика го поканват за крал и той е коронясан, но само на островната част. Така кралство Сицилия се разделя на две, защото Шарл Анжуйски продължава да управлява континенталната част, която става кралство Неапол. Въпреки това той и наследниците му от Анжуйската династия никога не се отказват от титлата „крал на Сицилия“ и официално наричат държавата си „кралство Сицилия“.